Slik det kommer fram av hovudtallstabellen har talet på fysiske utlån frå alle fag- og forskingsbiblioteka samla, hatt ein minimal nedgang på 1 prosent frå 2017 til 2018. Dette stadfestar at talet på fysiske utlån totalt har stabilisert seg over dei to siste åra. Frå 2013 til 2016 var nedgangen på heile 26 prosent.
Dersom ein ser bort frå Nasjonalbiblioteket, som skil seg ut med anna status og andre oppgåver, viser det seg at det har vore ein forsiktig nedgang på 5 prosent i talet på fysiske utlån frå 2017 til 2018 for dei andre fag- og forskingsbiblioteka. Dette gjeld universitetsbiblioteka, bibliotek ved vitskaplege og andre høgskoler, samt spesialbibliotek og bibliotek ved helseinstitusjonar.
Ser vi nærare på utviklinga i talet på fysiske utlån frå Nasjonalbiblioteket, har det vore ein aukande trend i talet på fysiske utlån frå 2016 til 2018, på til saman 83 prosent. Dette er ein markant endring frå den fallande trenden i fysiske utlån hos Nasjonalbiblioteket frå 2013 til 2016 på 35 prosent.
Frå 2017 til 2018 gjekk 4 bibliotek permanent ut av populasjonen. Samstundes var det 6 bibliotek som ikkje leverte tal til statistikken for 2018. Disse 10 biblioteka hadde i 2017 eit samla eit utlånstal på 3 350 lån, noko som tilseier at deira fråvær i liten grad påverka talet på fysiske utlån i 2018.